
Text rozhodnutia
Súd: Krajský súd Prešov Spisová značka: 6Sa/19/2016 Identifikačné číslo súdneho spisu: 8016200765 Dátum vydania rozhodnutia: 14. 12. 2016 Meno a priezvisko sudcu, VSÚ: JUDr. Eva Sláviková ECLI: ECLI:SK:KSPO:2016:8016200765.1 Rozhodnutie Krajský súd v Prešove sudkyňou JUDr. Evou Slávikovou v právnej veci navrhovateľky D. P., bytom I. S. XXX, proti odporkyni Sociálnej poisťovni ústredie, ul. 29.augusta č. 8-10, Bratislava o invalidný dôchodok, takto r o z h o d o l : P o t v r d z u j e rozhodnutie odporkyne č. XXX XXX XXXX X zo dňa 30.mája 2016. Náhradu trov konania účastníkom n e p r i z n á v a. o d ô v o d n e n i e : Preskúmavaným rozhodnutím č. XXX XXX XXXX X zo dňa 30.05.2016 odporkyňa podľa § 73, § 112 ods. 4 a 6 a § 82 zákona č. 461/2003 Z.z. o sociálnom poistení v znení neskorších predpisov (ďalej len „zákona“) znížila navrhovateľke sumu invalidného dôchodku od 24.07.2016 na 149,60 Eur mesačne. Rozhodnutie odôvodnila tým, že pokles schopnosti vykonávať zárobkovú činnosť je u navrhovateľky od 05.05.2016 60%. Suma invalidného dôchodku sa znížila, pretože z dôvodu zmeny jej zdravotného stavu došlo k zníženiu miery poklesu schopnosti vykonávať zárobkovú činnosť oproti pôvodnej miere poklesu schopnosti vykonávať zárobkovú činnosť, ktorá bola 75%. Jej dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka Svidník a výsledok jeho posúdenia je uvedený v Lekárskej správe - odbornom posudku o invalidite zo dňa 05.05.2016. Posudkový záver posudkového lekára sociálneho poistenia vychádza zo skutočností, ktoré boli preukázané počas konania o zmene sumy invalidného dôchodku. Ďalej uviedla, že suma invalidného dôchodku je určená podľa § 73 ods. 2 zákona ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. Nárok na invalidný dôchodok vznikol navrhovateľke dňa 30.01.2010. Spôsob výpočtu hodnoty priemerného osobného mzdového bodu a rokov obdobia dôchodkového poistenia spolu s pripočítaným obdobím bol podrobne vysvetlený v rozhodnutí o priznaní invalidného dôchodku č. XXX XXX XXXX zo dňa 16.08.2011. Hodnota priemerného osobného mzdového bodu je 0,5633. Počet rokov obdobia dôchodkového poistenia spolu s pripočítaným obdobím sa vypočítal zo 14 520 dní, ktoré sú uvedené v rozhodnutí o priznaní dôchodku. Aktuálna dôchodková hodnota platná k 05.05.2016 je 10,9930 Eur a je určená v súlade s § 64 ods. 3 zákona ako súčin dôchodkovej hodnoty na rok 2015 10,6865 Eur a indexu 1,02867383 ktorý bol určený ako podiel priemernej mzdy v hospodárstve Slovenskej republiky zistenej Štatistickým úradom Slovenskej republiky za tretí štvrťrok kalendárneho roka 2015, t.j. 861,00 Eur a priemernej mzdy v hospodárstve Slovenskej republiky zistenej Štatistickým úradom Slovenskej republiky za tretí štvrťrok kalendárneho roka 2014, t.j. 837,00 Eur zaokrúhlená na štyri desatinné miesta nahor. Konštatovala, že suma invalidného dôchodku je 147,90 Eur mesačne a je určená ako súčin priemerného osobného mzdového bodu 0,5633, obdobia dôchodkového poistenia spolu s pripočítaným obdobím 39,7809 rokov obdobia dôchodkového poistenia, aktuálnej dôchodkovej hodnoty 10,9930 a percentuálneho poklesu schopnosti vykonávať zárobkovú činnosť 60%. K tejto sume invalidného dôchodku patrí suma zvýšenia 1,70 Eur mesačne, ktorá patrila k doteraz vyplácanému invalidnému dôchodku podľa § 82 zákona. Dôchodok sa znížil odo dňa nasledujúceho po dni, ktorým uplynulo obdobie, za ktoré sa už vyplatil. Súčasťou odôvodnenia rozhodnutia je aj odborný posudok o invalidite posudkového lekára sociálneho poistenia Sociálnej poisťovne, pobočka Svidník, ktorý tvorí časť Lekárskej správy zo dňa 05.05.2016. Včas podaným opravným prostriedkom sa navrhovateľka domáhala preskúmania napadnutého rozhodnutia odporkyne, nesúhlasila s týmto rozhodnutím z dôvodu, že jej zdravotný stav je ťažký, je onkologickou pacientkou, má problémy aj so srdcom a čaká ju hospitalizácia, pretože má ťažkosti s chrbticou. K opravnému prostriedku navrhovateľky sa vyjadrila odporkyňa písomným podaním zo dňa 21.10.2016, v ktorom popísala doterajší priebeh konania a z dôvodu, že navrhovateľke sa nepodarilo spochybniť správnosť rozhodnutia o znížení sumy invalidného dôchodku navrhla, aby súd napadnuté rozhodnutie ako vecne správne potvrdil. Dňa 01.07.2016 nadobudol účinnosť zákon č. 162/2015 Z.z. Správny súdny poriadok, ktorý v prechodných ustanoveniach v § 492 ods. 1 upravuje, že konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Podľa § 293dp ods. 1 zákona konanie o opravnom prostriedku začaté pred 01.07.2016 sa dokončí podľa predpisov účinných do 30.06.2016. Podľa odseku 2 citovaného ustanovenia zákona opravný prostriedok proti rozhodnutiu vydanému pred 01.07.2016, ktorý bol podaný v súlade s predpismi účinnými v čase vydania rozhodnutia a bol doručený súdu alebo ústrediu po 30.06.2016 sa považuje za odvolanie podľa zákona účinného od 01.07.2016 podané včas a riadne. Z obsahu dávkového spisu odporkyne je nesporné, že opravný prostriedok bol doručený odporkyni dňa 22.06.2016 t.j. za účinnosti zákona č. 99/1963 Zb. Občianskeho súdneho poriadku a preto súd v konaní v súlade s ustanovením § 492 ods. 1 Správneho súdneho poriadku a § 293dp ods. 1 zákona pokračoval v konaní podľa tohto procesného predpisu účinného do 30.06.2016. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 250l ods. 1 O.s.p. podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie odporkyne a konanie, ktoré mu predchádzalo, vypočul povereného zástupcu odporkyne a dospel k záveru, že opravný prostriedok navrhovateľky nie je dôvodný. Súd vo veci konal v neprítomnosti navrhovateľky v súlade s ustanovením § 250g ods. 2 O.s.p. Navrhovateľka sa z účasti na pojednávaní ospravedlnila emailom zo dňa 13.12.2016 a súhlasila s tým, aby súd konal a rozhodol aj v jej neprítomnosti. Z obsahu dávkového spisu odporkyne súd zistil, že navrhovateľke bol priznaný invalidný dôchodok od 30.01.2010 v sume 95,80 Eur mesačne, rozhodnutím odporkyne č. XXX XXX XXXX zo dňa 02.07.2010 a to na podklade Lekárskej správy zo dňa 10.06.2010 vyhotovenej posudkovým lekárom sociálneho poistenia Sociálnej poisťovne, ústredie, pracovisko Prešov, kde jej bola v odbornom posudku o invalidite stanovená miera poklesu schopnosti vykonávať zárobkovú činnosť o 45%. Ďalším rozhodnutím č. XXX XXX XXXX zo dňa 27.02.2013 bol navrhovateľke podľa § 73, § 112 ods. 4 a § 82 zákona zvýšená suma invalidného dôchodku od 10.10.2012 na sumu 223,40 Eur mesačne na podklade Lekárskej správy zo dňa 18.01.2013 vypracovanej posudkovým lekárom sociálneho poistenia Sociálnej poisťovne pobočka Svidník, v ktorej v odbornom posudku o invalidite posudkový lekár sociálneho poistenia určil navrhovateľke mieru poklesu schopnosti vykonávať zárobkovú činnosť od 10.10.2012 75% a to na podklade rozhodujúceho zdravotného postihnutia choroby tráviacej sústavy - choroby tenkého a hrubého čreva, zhubný nádor čreva a konečníka s vytvorenou kolostómiou počas onkologickej liečby zaradeného podľa prílohy č. 4 zákona do kapitoly X, oddiel C, položka 4, písmeno b). Z tohto posudku vyplýva, že začiatkom roka 2012 bol zistený u navrhovateľky zhubný nádor hrubého čreva, dňa 10.08.2012 bola vykonaná operácia - pravostranná hemikolektómia, histologicky verifikovaná adenokarcinóm, štádium T3 N1 MX. Následne bola začatá chemoterapia, ktorá trvá. Ochorenie významne znižuje výkonnosť navrhovateľky a má neistú prognózu. Na podklade kontrolnej lekárskej prehliadky za účelom posúdenia dlhodobo nepriaznivého zdravotného stavu na účely invalidného dôchodku bol posúdený opätovne zdravotný stav navrhovateľky posudkovým lekárom sociálneho poistenia Sociálnej poisťovne pobočka Svidník, výsledkom ktorého je Lekárska správa a odborný posudok o invalidite zo dňa 05.05.2016. V odbornom posudku o invalidite posudkový lekár popísal predložené odborné vyšetrenia, na základe ktorých určil rozhodujúce zdravotné postihnutie choroby tráviacej sústavy - choroby tenkého a hrubého čreva, zaradené do kapitoly X, oddiel C, položka 4, písmeno c) s mierou poklesu schopnosti vykonávať zárobkovú činnosť 50%. Posudok odôvodnil tým, že navrhovateľka pracovala ako lesná robotníčka naposledy ako žehliarka v odevných závodoch. Od 30.01.2010 bola uznaná za invalidnú s mierou poklesu schopnosti vykonávať zárobkovú činnosť 45% a od 10.10.2012 75%. Dňa 10.08.2012 bola vykonaná operácia a odstránená časť čreva s anastomózou koncov čreva. Histologicky zistený zhubný nádor, preto absolvovala od 18.09.2012 do 23.01.2013 chemoterapiu. Posledná kolonoskopia v marci 2016 s negatívnym výsledkom. Anastomóza funkčná bez známok recidívy ochorenia. Zistené len vonkajšie hemoroidy, čo spôsobuje navrhovateľke určité ťažkosti. Nezistené ani známky vzdialených metastáz. Hodnoty nádorových markerov v norme, aj ostatné laboratórne parametre v norme. Hmotnosť v pásme obezity. Pracovná schopnosť znížená v dôsledku poškodenia chrbtice s poruchou statodynamiky, toho času bez aktívnej liečby odbornou ambulanciou. Liečená je aj pre ischemickú chorobu srdca, funkčne na úrovni NYHA II. Liečená aj pre vysoký tlak bez orgánových poškodení. Na základe odborných vyšetrení stav podmieňuje trvanie invalidity vzhľadom na stabilizáciu stavu a uplynutie viac ako dvoch rokov od ukončenia onkologickej liečby bez recidívy ochorenia a bez vzdialených metastáz je miera poklesu schopnosti vykonávať zárobkovú činnosť 60% (50% pre onkologické ochorenie v stabilizovanom stave viac ako dva roky od ukončenia liečby s navýšením o 10% pre ostatné zdravotné postihnutia odo dňa posúdenia). Na základe opravného prostriedku navrhovateľky bol posúdený opätovne jej zdravotný stav posudkovým lekárom sociálneho poistenia Sociálnej poisťovne, ústredie, pracovisko Košice, výsledkom ktorého je Lekárska správa a odborný lekársky posudok zo dňa 13.10.2016, v ktorom posudkový lekár sociálneho poistenia popísal predložené odborné lekárske vyšetrenia a ich diagnostické závery, na základe ktorých určil rozhodujúce zdravotné postihnutie choroby tráviacej sústavy zaradené do kapitoly X, oddiel C, položka 4, písmeno c) prílohy č. 4 zákona s mierou poklesu schopnosti vykonávať zárobkovú činnosť 50% a pre iné zdravotné postihnutia - ischemická choroba srdca funkčná skupina NYHA II, arteriálna hypertenzia, bolesť chrbta, obojstranná koxartróza a gonartróza, mieru poklesu schopnosti vykonávať zárobkovú činnosť zvýšil o 10%. Posudok odôvodnil tým, že navrhovateľka je so základným vzdelaním, v minulosti pracujúca ako žehliarka, uznaná invalidnou s mierou poklesu schopnosti vykonávať zárobkovú činnosť 75% od 10.10.2012 pre rozhodujúce zdravotné postihnutie zhubný nádor hrubého čreva. V auguste 2012 bola operovaná s odstránením adenokarcinómu hrubého čreva, následne absolvovala 6 cyklov chemoterapie. Onkologická liečba bola ukončená v januári 2013, odvtedy pokračuje v prísnom sledovaní onkológa s pravidelnými kontrolami. Onkológ nezisťuje recidívu ochorenia, čiže návrat zhubného ochorenia. Na základe priebehu ochorenia, zhodnotenia výsledkov objektívnych vyšetrení pomocou zobrazovacích metód (RTG hrudníka, USG brušných orgánov, kolonoskopického vyšetrenia) je dokumentovaná remisia ochorenia. Stav je viac ako tri roky stabilizovaný. Z uvedeného dôvodu určil rozhodujúce zdravotné postihnutie zhubný nádor hrubého čreva, stabilizovaný stav bez recidívy ochorenia, teda bez návratu zhubného ochorenia, ktorý zaraďuje do kapitoly X, oddiel C, položka 4, písmeno c) s mierou poklesu schopnosti vykonávať zárobkovú činnosť 50%. Ostatné iné zdravotné postihnutia a to ischemická choroba srdca, funkčne skupina NYHA II, vysoký krvný tlak kompenzovaný liečbou, bolesť chrbta bez známok koreňového dráždenia, pretrvávajúca napriek operácii v roku 2007, artróza kolien a bedrových kĺbov a tučnota podmieňuje zvýšenie miery poklesu schopnosti vykonávať zárobkovú činnosť o 10%, avšak z posudkového hľadiska ani jedno z nich hodnotené samostatne nedosahuje podľa zákona vyššiu percentuálnu hodnotu ako rozhodujúce zdravotné postihnutie. Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje poklesu schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúseností a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 73 ods. 2 zákona suma invalidného dôchodku poistenca, ktorý ma percentuálny pokles schopnosti vykonávať zárobkovú činnosť najviac o 70% sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 112 ods. 4 zákona výplata dávky sa zastaví, uvoľní, alebo sa dávka vypláca v nižšej sume alebo vo vyššej sume ak sa zmenia skutočnosti rozhodujúce na nárok na výplatu dávky. Podľa odseku 6 citovaného ustanovenia dávka sa odníme, zníži, alebo jej výplata sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila. Z obsahu napadnutého rozhodnutia odporkyne súd zistil, že navrhovateľke bola znížená suma invalidného dôchodku podľa ustanovenia § 112 zákona a § 73 zákona a to z dôvodu, že došlo k zmene skutočností rozhodujúcich na nárok na výplatu dávky a to zníženiu miery poklesu schopnosti vykonávať zárobkovú činnosť zo 75% na 60%. Zníženie miery poklesu schopnosti vykonávať zárobkovú činnosť bolo vykonávané na základe lekárskej posudkovej činnosti posudkovými lekármi sociálneho poistenia Sociálnej poisťovne pobočka Svidník a ústredie, pracovisko Košice, výsledkom ktorej boli vyššie citované odborné lekárske posudky zo dňa 05.05.2016 a 13.10.2016. Postupom podľa § 71 zákona posudkový lekári sociálneho poistenia určili u navrhovateľky rozhodujúce zdravotné postihnutie choroby tráviacej sústavy, zaradené do kapitoly X, oddiel C, položka 4, písmeno c) zákona. V príslušnej kapitole prílohy č. 4 zákona sú zaradené choroby tráviacej sústavy, choroby tenkého čreva a hrubého čreva, zhubný nádor čreva a konečníka po stabilizácii zdravotného stavu (spravidla po dvoch rokoch), kde je miera poklesu schopnosti vykonávať zárobkovú činnosť určená 50%. Z odborných lekárskych posudkov nepochybne vyplýva, že u navrhovateľky od roku 2012 došlo k stabilizácii zdravotného stavu pri rozhodujúcom zdravotnom postihnutí a to zhubnom nádore hrubého čreva, kde na základe onkologických vyšetrení nie je zistená recidíva ochorenia. Posudkové závery posudkových lekárov sociálneho poistenia sú teda v súlade s prílohou č. 4 zákona, ak z dôvodu pre stabilizáciu zdravotného stavu navrhovateľky bola určená miera poklesu schopnosti vykonávať zárobkovú činnosť 50%. V súlade s ustanovením § 71 ods. 8 zákona postupovali posudkoví lekári aj v prípade iných zdravotných postihnutí, ktoré u navrhovateľky vyplývajú z odborných lekárskych vyšetrení, a pre ktoré bola miera poklesu schopnosti vykonávať zárobkovú činnosť zvýšená v maximálnej hranici 10%. Podľa § 209 ods. 1 zákona rozhodnutie organizačnej zložky Sociálnej poisťovne sa vydáva písomne, ak tento zákon neustanovuje inak. Rozhodnutie musí byť v súlade so všeobecne záväznými právnymi predpismi, musí vychádzať zo spoľahlivo zisteného skutočného stavu veci a musí obsahovať predpísané náležitosti. Podľa § 209 ods. 2 zákona rozhodnutie musí obsahovať výrok, odôvodnenie a poučenie o odvolaní alebo o opravnom prostriedku. Odôvodnenie nie je potrebné, ak sa všetkým účastníkom konania vyhovuje v celom rozsahu. Podľa § 209 ods. 4 zákona v odôvodnení rozhodnutia organizačná zložka Sociálnej poisťovne uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na ktorých základe rozhodovala. Súd po preskúmaní napadnutého rozhodnutia odporkyne ako aj podkladov pre rozhodnutie a to posudkov posudkových lekárov sociálneho poistenia dospel k záveru, že odporkyňa v prípade rozhodovania o znížení sumy invalidného dôchodku navrhovateľke postupovala v súlade so zákonom, rozhodnutie obsahuje všetky predpísané náležitosti a z odôvodnenia tohto rozhodnutia je zrejmé, ktoré skutočnosti tvorili podklad pre rozhodnutie, posudky posudkových lekárov sociálneho poistenia sú dostatočne a presvedčivo odôvodnené a z rozhodnutia odporkyne je zrejmé na základe akých ustanovení zákona vo veci rozhodovala. Z uvedených dôvodov krajský súd podľa § 250q ods. 2 O.s.p. napadnuté rozhodnutia odporkyne ako vecne správne a zákonné potvrdil. O trovách konania súd rozhodol podľa § 250k ods. 1 O.s.p. v spojení s § 250l ods. 2 O.s.p. Navrhovateľka nebola v konaní úspešná a odporkyňa aj pri úspechu v konaní nemá zo zákona právo na náhradu trov konania, preto súd účastníka právo na náhradu trov konania nepriznal. Poučenie: Proti tomuto je možné podať odvolanie v lehote 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8016200765.1 (dáta aktuálne k 11. 11. 2026). Záväzné je znenie zverejnené súdom.




